በአገራዊ ጉዳዮች ላይ ከተቃዋሚ ፓርቲዎች ጋር እየመከረ የሚሄድበትን ስርዓት ለመዘርጋት መንገድ እየቀየሰ መሆኑን ኢህአዴግ ገለፀ
 አምስተኛው አገር አቀፍ አጠቃላይ ምርጫ የመጨረሻ ውጤት ዛሬ ይፋ ሆኗል።ይህን ተከትሎም የኢትዮጵያ ህዝቦች አብዮታዊ ዴሞክራሲያው ግንባር /ኢህአዴግ/ ምክትል ሊቀመነበር አቶ ደመቀ መኮንን እንደተናገሩት፥ ከውጤቱ ትርጉም በስተጀርባ ኢህአዴግ ለበለጠ ንቅናቄ እና የህዳሴ ጉዞ የሚያጠናክረው ሚሊኖች የሰጡት አደራ እና ሀላፊነት አለበት።እናም ኢህአዴግ የምርጫውን ውጤት የሚመለከተው ህዝቡ ትልቅ የቤት ስራ እና አደራ እንደሰጠው አድርጎ ነው ብለዋል።እስካሁን የተገኘው ውጤት ስኬታማ ቢሆንም የሚጎሉት ነገሮች እንዳሉም ኢህአዴግ እንደሚያውቅ ነው ያመለከቱት።በመሆኑም በአሁኑ ሰዓት በሁለተኛው የእድገት እና ትራንስፎርሜሽን እቅድ ህዝቡ የሚያነሳቸውን ችግሮች በመሰረታዊነት ሊፈታ በሚችልበት ደረጃ እና ካለፈው ጉዞ ስኬት የሚጎሉትን ለሞሙላት ኢህአዴግ ከላይ እሰከታች ባለው መዋቅሩ እና አባላቱን በግንባር ቀደምትነት በማንቀሳቀስ ዋነኛውን የልማት ተዋናይ ህዝቡን ይዞ አሉ የሚባሉ ችግሮችን በመፍታት ወደላቀ ደረጃ ለመሸጋገር እየተዘጋጀ ነው ብለዋል።አቶ ደመቀ ለዚህም ያለፈውን የእድገት እና ትራንስፎርሜሽን እቅድ እስካሁን የተመጣውን ጉዞ እና የቀጣይ ጉዞ ጭብጦች ምን ይሆናሉ በሚለው ላይ በየደረጃው ለተለያዩ የህብረተሰብ ክፍሎች ለምክክር እና ለውይይት ለማቅረብ ዝግጅቱን እያጠናቀቀ መሆኑንም ተናግረዋል።ምንም እንኳን ኢህአዴግ በተወዳደረባቸው አከባቢዎች የህዝብ ይሁንታ ቢያገኝም ሌሎች ተቃዋሚ ፓርቲዎችንም የመረጡ እንዳሉ አቶ ደመቀ አስታውሰዋል።ኢህአዴግ ይህንን ተልእኮ ሲቀበልም የመረጠውንም ያልመረጠውንም በተሟል ሁኔታ አደራውን እና ተልዕኮውን ለመወጣት ቀበቶውን ጠበቅ አድርጎ ለመንቀሳቀስ እየተዘጋጀ መሆኑን አረጋግጠዋል።እነዚህ ህዝብ ድምፅ የሰጣችው ፓርቲዎች ሊከበሩ እና በዴሞክራሲያዊ መንገድ የራሳቸውን አስተዋጽኦ የሚያበረክቱበትን ሁኔታ ተገቢ ትኩረት የሚሰጠው ጉዳይ መሆኑንም ነው የተናገሩት።ባለፈው የምርጫ ዘመን የተለያዩ ስራዎች ተጀማምረው አበረታች እንቅስቃሴዎች የታዩባቸው ሁኔታዎች ነበሩ ያሉት አቶ ደመቀ፥ ለአብነትም የጋራ የፓርቲዎች መድረክን አንስተዋል።በዚያ ምክር ቤት ውስጥ የተሰየሙ ፓርቲዎች አሉ የሚሏቸውን ችግሮች እና ጥያቄዎች እያነሱ የመድብለ ፓርቲ ስርዓቱ እንዲጎለብት የራሳቸውን አስተዋፅኦ ሲያበረክቱ ቆይተዋልም ነው ያሉት።በመሆንም ይህ ምክር ቤት የሚጠናከርበት እና በዋና ዋና አገራዊ ጉዳዮች ላይ የሚሳተፉበት እንዲሁም አስተያየት የሚሰጡበት፣ ጎን ለጎን ለዴሞክራሲያዊ ስርዓቱ የበኩላቸውን ድርሻ የሚወጡበትን ሁኔታ እና ግልፅ የሆኑ አሰራሮችን በማስቀመጥ እየተመካከሩ የሚኬድበትን ስርዓት ለመዘርጋት ኢህአዴግ የራሱን ሀሳብና መንገድ እየቀየሰ መሆኑንም አቶ ደመቀ ተናግረዋል።(ኤፍ.ቢ.ሲ)